Broj: 711-I-1163-M-62/19-06-11

Zagreb, 31. svibnja 2019.g.

**Povjerenstvo za odlučivanje o sukobu interesa (u daljnjem tekstu: Povjerenstvo)**, u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 18. stavka 5. Zakona o sprječavanju sukoba interesa („Narodne novine“, broj 26/11., 12/12., 126/12., 48/13. i 57/15., u daljnjem tekstu: ZSSI), **u predmetu dužnosnice Kristine Vlaić Bubalo, zamjenice gradonačelnika Grada Skradina,** povodom mišljenja Povjerenstva broj: 711-I-1008-M-62/19-04-11 od 3. svibnja 2019.g.,na 51. sjednici, održanoj dana 31. svibnja 2019.g. donosi sljedeću

**ODLUKU**

**Utvrđuje se da je dužnosnica Kristina Vlaić Bubalo, zamjenica gradonačelnika Grada Skradina, postupila sukladno uputama sadržanim u Mišljenju Povjerenstva broj: 711-I-1008-M-62/19-04-11 od 3. svibnja 2019.g. te da su upute provedene na način koji omogućuje izbjegavanje sukoba interesa dužnosnice i osigurava njezino zakonito postupanje u konkretnom slučaju.**

Obrazloženje

Dužnosnica Kristina Vlaić Bubalo, zamjenica gradonačelnika Grada Skradina, podnijela je Povjerenstvu zahtjev za davanjem mišljenja vezano za dopuštenost stupanja u poslovni odnos između Grada Skradina i obiteljskog poljoprivrednog gospodarstva (u daljnjem tekstu: OPG-a) čija je nositeljica majka dužnosnice, a u vezi Javnog natječaja za davanje u zakup javnih površina objavljenog u „Šibenskom listu" od 7. ožujka 2019.g. i na web stranici Grada Skradina. U knjigama ulazne pošte Povjerenstva zahtjev je zaprimljen 5. travnja 2019.g. pod poslovnim brojem 711-U-1562-M-62/19-01-2, povodom kojeg se vodi predmet broj M-62/19.

Člankom 3. stavkom 1. podstavkom 43. ZSSI-a, propisano je da su gradonačelnici i njihovi zamjenici dužnosnici u smislu navedenog zakona, stoga je i Kristina Vlaić Bubalo, povodom obnašanja dužnosti zamjenice gradonačelnika Grada Skradina dužna pridržavati se odredbi ZSSI-a.

Člankom 18. stavkom 1. ZSSI-a propisano je da u slučaju kada tijelo u kojem dužnosnik obnaša javnu dužnost stupa u poslovni odnos s poslovnim subjektom u kojem član obitelji dužnosnika ima 0,5% ili više udjela u vlasništvu, dužnosnik je dužan o tome pravodobno obavijestiti Povjerenstvo.

Sukladno stavku 2. citiranog članka, Povjerenstvo će u roku od 15 dana od dana zaprimanja obavijesti izraditi mišljenje zajedno s uputama o načinu postupanja dužnosnika i tijela u kojem dužnosnik obnaša javnu dužnost u cilju izbjegavanja sukoba interesa dužnosnika i osiguranja postupanja u skladu s istim Zakonom.

Člankom 18. stavkom 4. ZSSI-a propisano je da dužnosnik, odnosno tijelo u kojem dužnosnik obnaša dužnost, obvezno prije stupanja u poslovni odnos dostaviti Povjerenstvu cjelokupnu dokumentaciju iz koje je vidljivo kako su provedene upute Povjerenstva. Na temelju stavka 5. istog članka, Povjerenstvo će posebnom odlukom utvrditi jesu li dane upute provedene na način koji omogućuje izbjegavanje sukoba interesa dužnosnika i osigurava njegovo zakonito postupanje u konkretnom slučaju.

Člankom 4. stavkom 2. ZSSI-a propisano je da su članovi obitelji dužnosnika, u smislu toga Zakona, bračni ili izvanbračni drug dužnosnika, njegovi srodnici po krvi u uspravnoj lozi, braća i sestre dužnosnika te posvojitelj odnosno posvojenik dužnosnika. Sukladno navedenoj odredbi, majka dužnosnice je član obitelji dužnosnice u smislu ZSSI-a.

Povjerenstvo je, u skladu s citiranim odredbama ZSSI-a, na 48. sjednici, održanoj 3. svibnja 2019.g., dužnosnici dalo Mišljenje broj: 711-I-1008-M-62/19-04-11, prema kojem Grad Skradin može stupiti u poslovni odnos s Obiteljskim poljoprivrednim gospodarstvom čija nositeljica je majka dužnosnice Kristine Vlaić Bubalo, zamjenice gradonačelnika Grada Skradina, ukoliko navedena dužnosnica postupi sukladno uputama Povjerenstva iz navedenog mišljenja, a u cilju izbjegavanja sukoba interesa.

Navedenim mišljenjem dužnosnici Kristini Vlaić Bubalo dana je uputa da članovima Gradskog vijeća Grada Skradina deklarira okolnost da je OPG, čija nositeljica je majka dužnosnice, podnio prijavu na Javni natječaj za davanje u zakup javnih površina od 7. ožujka 2019.g., raspisan od strane Grada Skradina, s naznakom činjenice da je nositeljica navedenog OPG-a majka dužnosnice. Istu okolnost dužnosnica je dužna javno objaviti i na internetskim stranicama Grada Skradina. Dužnosnica je također obvezna i nadalje izuzeti se od svakog, pa i posrednog, oblika sudjelovanja u provedbi postupka javnog natječaja.

Grad Skradin dostavio je Povjerenstvu dopis, KLASA: 372-03/19-01/5 od 20. svibnja 2019.g., u kojem se navodi kako se sukladno točki III. Mišljenja Povjerenstva od 3. svibnja 2019.g. u prilogu dostavlja dokumentacija o provedenim uputama iz navedenog Mišljenja.

U prilogu je tako dostavljena obavijest dužnosnice Kristine Vlaić Bubalo vijećnicima Gradskog vijeća Grada Skradina, KLASA: 372-01/19-01/5 od 16. svibnja 2019.g., u kojoj se navodi kako se dužnosnica 1. travnja 2019.g. obratila Povjerenstvu u svezi objavljenog javnog natječaja za davanje u zakup javnih površina (objavljenog u „Šibenskom listu“ broj: 44 od 7. ožujka 2O19.g. i na web stranici Grada Skradina) te dostavila kompletnu dokumentaciju o provedenom postupku davanja u zakup javnih površina. Dužnosnica je na taj način, kako navodi, obavijestila Povjerenstvo da je njena majka …………. kao nositeljica Obiteljskog poljoprivrednog gospodarstva (OPG) i ove godine podnijela prijavu na objavljeni navedeni javni natječaj na isti način i po istom postupku kao prethodne godine. Kao podnositeljica prijave koja udovoljava uvjetima javnog natječaja sudjelovala je u postupku usmenog javnog nadmetanja, te je gradonačelnik donio Zaključak o davanju u zakup javnih površina, sukladno provedenom postupku usmenog javnog nadmetanja. U obavijesti se dalje navodi kako je Povjerenstvo dodatno zatražilo očitovanje je li Grad Skradin s njenom majkom kao nositeljicom ……………….. sklopio Ugovor o zakupu javne površine, sukladno Zaključku o davanju u zakup javnih površina, na što se gradonačelnik Grada Skradina dana 17. travnja 2019.g. očitovao kako Ugovor o zakupu javne površine još nije potpisan, do Mišljenja Povjerenstva.

Dužnosnica u obavijesti navodi kako sukladno dostavljenom Mišljenju Povjerenstva, obavještava vijećnice i vijećnike Gradskog vijeća Grada Skradina kako je njena majka …………., kao nositeljica OPG …………… podnijela prijavu na javni natječaj za davanje u zakup javnih površina koji je objavljen u „Šibenskom listu“ od 7. ožujka 2O19.g. i web stranici Grada Skradina, radi postavljanja dva štanda za prodaju poljoprivrednih proizvoda. Uz priloženu natječajem traženu dokumentaciju, sudjelovala je u postupku usmenog javnog nadmetanja, te je temeljem provedenog postupka donesen Zaključak o davanju u zakup javnih površina. Dužnosnica naglašava kako ni na koji način nije sudjelovala u provedbi postupka javnog natječaja te da nema namjeru na bilo koji način sudjelovati u daljnjoj provedbi javnog natječaja, odnosno potpisivanju Ugovora.

Uvidom u dostavljenu dokumentaciju utvrđeno je kako istoj prileži i Potvrda zaprimanja pošiljaka iz e-PK te Predajni list za e-PK Hrvatske pošte iz kojih je vidljivo kako su zaprimljene preporučene pošiljke za 13 članova Gradskog vijeća Grada Skradina kojima je poslana obavijest dužnosnice. Također, uvidom u službene internetske stranice Grada Skradina utvrđeno je kako je obavijest dužnosnice Kristine Vlaić Bubalo vijećnicima Gradskog vijeća Grada Skradina objavljena na stranicama.

U očitovanju Grada Skradina od 20. svibnja 2019.g. navodi se kako zamjenica gradonačelnika Grada Skradina, dužnosnica Kristina Vlaić Bubalo, ni na koji način nije sudjelovala, ni posredno ni neposredno, u postupku davanja u zakup javnih površina, temeljem objavljenog javnog natječaja. Također, u prilogu očitovanja dužnosnice od 17. travnja 2019.g. dostavljen je nacrt Ugovora o zakupu javne površine koji bi se trebao sklopiti iz kojeg je razvidno kako će isti za Grad Skradin potpisati dužnosnik Antonijo Brajković, gradonačelnik Grada Skradina.

Slijedom svega navedenoga, Povjerenstvo je utvrdilo da je dužnosnica Kristina Vlaić Bubalo postupila sukladno uputama sadržanim u Mišljenju Povjerenstva broj: 711-I-1008-M-62/19-04-11 od 3. svibnja 2019.g. te da su upute provedene na način koji omogućuje izbjegavanje sukoba interesa dužnosnika i osigurava njegovo zakonito postupanje u konkretnom slučaju.

Povjerenstvo upozorava dužnosnicu da i kroz provedbu i nadzor nad provedbom predmetnog ugovora može eventualno doći do pogodovanja OPG-u čija nositeljica je majka dužnosnice te se stoga dužnosnica i tijekom provedbe predmetnog ugovora može naći u situaciji sukoba interesa. Dužnosnica se stoga treba suzdržati od sudjelovanja u procesima provedbe i nadzora nad provedbom ugovora sklopljenog između Grada Skradina i OPG-a čija je nositeljica njezina majka.

Slijedom navedenog, na temelju članka 18. stavka 5. ZSSI-a, odlučeno je kao u izreci.

PREDSJEDNICA POVJERENSTVA

Nataša Novaković, dipl. iur.

Uputa o pravnom lijeku:

Protiv odluke Povjerenstva može se pokrenuti upravni spor. Upravna tužba podnosi se nadležnom upravnom sudu u roku od 30 dana od dana dostave odluke Povjerenstva. Podnošenje tužbe nema odgodni učinak.

Dostaviti:

1. Dužnosnica Kristina Vlaić Bubalo, elektronička dostava
2. Objava na internetskoj stranici Povjerenstva
3. Pismohrana